정조 6년
壬寅十二月二十八日辰時。上御誠正閣。大臣備局堂上引見入侍時。領議政徐命善。左議政李福源。右議政金熤。知中樞府事具善復。禮曹判書鄭尙淳。戶曹判書李性源。漢城判尹鄭昌聖。工曹判書徐有慶。知中樞府事鄭民始。兵曹判書徐有隣。刑曹判書嚴璹。漢城左尹李柱國。行副司直李敬懋。開城留守徐有防。大司諫李度默。司諫尹長烈。正言李宗燮。持平姜垣。校理洪仁浩。副校理金翊休。修撰李度謙。副修撰尹得孚。左承旨李在學。記事官趙衍德。事變假注書馬思人。記注官金健修金鳳顯。以次進伏訖。上命書榻敎曰。都承旨入侍。思人承命出。與尹塾偕入進伏。命善等曰。寒事猶劇。日間。聖體。若何。上曰。昨致勞憊。今則少愈矣。命善等曰。王大妃殿氣候。若何。上曰。一樣矣。命善等曰。惠慶宮氣候。若何。上曰。一樣矣。上曰。鞫囚昨已酌處。囹圄今至空虛。是可幸矣。命善曰。煥億。不得嚴覈置法。輿情益憤矣。上曰。不施一杖。遽命酌處。渠若有一分人心。庶或感動。而未知其必然也。熤曰。旣不嚴刑。遽有酌配。在朝家設鞫之體。實無拿來之意矣。上曰。當初本事。不欲提說。卿等庶可諒悉矣。德相之負犯。果何如。而到今仁邦京來輩出後。前後逆節。畢露無餘矣。福源曰。殿下每曲護宋家。故逆如煥億而不用一次刑訊矣。上曰。古語云。寧人負我。無我負人。是誠格言矣。昌聖曰。聖上念舊之意。若是懇摯。而渠輩終不仰體。有此犯逆之擧。究其心跡。甚於狗彘矣。上曰。在囚諸人。盡爲收殺。從今以往。朝廷之必致寧淨。是所望矣。命善曰。自今日以後。人心庶可底定矣。命善曰。頃以昭容進爵事仰達。伏承從當下敎之敎。而事體所在。不可踰歲。且當譜略修正之時。爵號當爲載錄。卽令該曹。按例擧行。何如。上曰。冊禮後加爵。亦有已例。何必及今爲之。向日待下敎之命。良以此也。然卿言旣如此。依爲之。命善曰。擧行事重。政官卽爲牌招開政。何如。上曰。依爲之。出擧條上曰。擧條啓下後。明日都政擧行。可也。福源曰。爵號今當稟定矣。上曰。在昔己巳乙卯。有從後。議定之例。卿等出去會議。以吏曹草記擧行。可也。福源曰。邦慶之初。臣等略有所達。而今則仰望愛戴之誠。有倍於初。差過兩日。則沖齡又有加矣。區區祈祝之忱。臣請仰達矣。古人曰。罔不在厥初。天人姿稟。雖與凡人不同。而成就德性之道。專在於蒙養矣。今方在提抱之中。自上敎訓。在下輔導。似無容力之所。而古之聖人。尙有胎敎。況今耳目所接。知思日開。今日固異於昨日。明年又當異於今年。養正之第一義。惟在於殿下之身敎。前頭輔養官及冊禮後賓僚。亦必以端方正直之士。預爲識別儲待。雖以近習言之。如保母乳母左右女侍之屬。皆擇謹厚和吉之人。非禮之言。不經之事。初勿令相接耳目。至於居養供奉之節。向日惜福之下敎。臣實欽仰。必須從儉從約。以導迎億萬年無疆之福。臣所望也。上曰。卿之所奏。果好矣。輔養官設置。或在一二歲前。而以肅廟朝言之。五歲始有設官。予亦三歲肇設此官。此則姑非時急之事。而雖欲鑑別。實難擇定。至於女侍等節。保母尙未有定。乳母亦無異單婢。而所處之室。極甚狹小矣。福源曰。事體有重。不可如是措置矣。熤曰。輔養之儀。昭載史冊。大抵成周以後漢唐。鮮有行之者。惟殿下。亟加留意。俾盡輔養之道焉。上曰。卿言亦好矣。熤曰。臣有區區所懷。而未及仰達矣。今則壬寅之歲。更無餘日。雖非廟務。惶恐。敢達矣。先大王盛德洪功。今年壬寅。發揮揄揚。殆無餘憾。爲今日臣民者。以於乎不忘之思。孰不懽抃蹈舞。而追念前壬寅之事。益不勝悲憤感愴。前壬寅。乃心王室。死於國事之臣。俱蒙褒贈之恩。而猶不無遺漏者。蓋壬寅冤死之臣。三將臣五節度。卽其最著者。而三將臣。則贈官賜諡。蔑以加矣。白時耉李尙金時泰。在先朝與三將臣。一體贈以六卿之職。而未及賜諡。至於沈縉柳就章。復官而已。獨未蒙贈職之恩。其中沈縉。受禍最酷。伊時凶黨之治獄。至今追思。令人髮豎。令人隕涕。一般是死於國事。又是受禍最酷。而獨漏於愍恤褒贈之科。有欠於朝家一視之道。沈縉柳就章。依三節度例。一體贈職。何如。上曰。當此年有此奏。令該曹。後日政。卽爲擧行。而予亦有下詢者。四大臣中一大臣。配享廟庭。自可不祧。而其餘三大臣。似不可一例爲之。月前以此提問矣。卿筵退後。詳問本家言送政院。無或踰此歲處分。可也。出擧條熤曰。李尙等。三節度賜諡之典。臣向與領相。有所酬酢。而所經官職。或至亞將。或爲節度。俱未經將任。朝家恩典。亦不可濫觴。而旣與已賜諡之三將臣。竝賜以六官之長。且壬寅死事之臣。宜有拔例褒奬之道。依三將臣例。竝施易名之典。何如。上曰。當今年念舊之政。豈非當務。依爲之。皆令從近爲之。可也。出擧條熤曰。壬寅誣獄。以韋布受禍者。亦蒙朝家愍恤之恩。而五人則曾有錄孤之命矣。洪哲人兄弟。亦與五人無異。而兄弟竝入於鏡賊奏文之中。其爲凶黨之最忌嫉。於此可知。受禍之酷。兄弟竝命。尤可愍惻。洪哲人洪義人兄弟。似當有一體貤贈之典。故敢達矣。上曰。依爲之。後日政。卽爲擧行。可也。出擧條尙淳曰。春享大祭親行。取稟單子及社稷祈穀祭草記。尙未啓下。而今則日字已迫。敢此仰達矣。上曰。春享大祭。以攝儀磨鍊。可也。出擧條昌聖曰。儀軌方爲出草。而伊時筵說之關於纂輯者。考出於政院日記。然後可無疎漏之弊。且本廳或有擧行之事。而郞廳無人。校書校理成大中。使之仍察監董之任。進詣堂后。抄出其可觀說話之地。何如。上曰。依爲之。出擧條有隣曰。來癸卯年各司信漢符。今當依例頒給。而數爻自有增減處。別單中釐正書入。何如。上曰。依爲之。出擧條有隣曰。今番武科出身。除赴防事。命下矣。在前除赴防。則各樣應頉人及中庶外。有納米之例。今亦依前例收米乎。敢稟。上曰。除納。可也。出擧條上曰。厥數至幾石乎。有隣曰。一人所納。爲四石矣。上曰。厥米用於何處乎。有隣曰。入於兵曹矣。上曰。取才今已畢試乎。有隣曰。然矣。璹曰。向來假稱宮人之今禮。及其娚卜男罪狀。因洪忠監司狀啓。自臣曹覆啓矣。處分尙未下。故敢達矣。上曰。所謂假稱宮人。纔經大霈。所照律。亦不至十分襯當。令該道伯嚴刑。遠地定配。其餘干連諸人。竝放送。可也。出擧條璹曰。懸房贖。使之給代。宜矣。命書傳敎曰。歲末藏牌。年年爲之。而至於今年。雖於此等微細之事。宜示曠蕩之意。自今二十八日。至來月初三日。各司藏牌事。分付。上曰。禁牌歲後卽出。故亦有民弊矣。命善曰。然矣。熤曰。至於農牛。民不出賣矣。上曰。時値歲末。雖令弛禁。亦不可曠日藏牌矣。諸監察。卽爲發牌。聽傳敎事。分付。思人承命出傳。上曰。今此綸音。達夜費神。僅得出草。卿等見之。仍命在學讀奏。王若曰。朝家於德相事。每欲一番洞諭。而迄未之能焉者。誠以不忍泚筆故也。到今事端層發。誑惑轉甚。若終不諭。則是何異於罔民乎。大抵德相事出之後。逆變之作。凡幾遭矣。湖海之獄。置之勿論。詬天罵日則有澤白焉。設計稱兵則有仁邦京來等焉。是雖改頭換面。而實則連腸接肚。莫不以德相爲根柢。噫。予寡人。誠不足以孚頑。明不足以察奸。始忽履霜之戒。馴致滔天之凶。而懲討未竟。餘孽益熾。靜究厥由。尙誰尤哉。然而朝廷之所以受侮。德相之所以爲逆。與夫澤徵有白輩之所以跳踉而不止者。亦自有本末矣。大抵有夫婦而後有父子。有父子而後有君臣。君臣父子之道。寔本於夫婦。夫婦者。人之大倫而天地之常經也。故禮著造端之義。易垂說輹之戒。閭閻匹庶。猶敦共牢之義。況居崇高而基治平者哉。陰陽乖而雨澤祕。宮壼正而敦化流。此釐降所以觀刑。而關睢所以爲二南始也。咸恒貞久之道。從古聖哲之所必勉。則予雖否德。詎或少忽於斯哉。然而自在春邸。憎玆多口。中閫之禮度自如。外間之辭說紛然。蓋緣予積忤於丙申逆黨。忌奸情之畢燭。懷反噬之凶圖。廣煽譸張之語。要作搖撼之計。而宮闈事祕。外人難知。則尤謂欺誣易加。黑白可混。無根之謗。妄揣之言。哆侈噂。不勝其多。而恒簡春坊之酬酢。竟載於明義錄中。爲渠作逆之斷案。見此者。尙可以知予心矣。然而己亥夏間。德相。以殿下家事之說。向予言之。夫所謂陛下家事者。卽何等時何等語。而乃敢以此。闖發於筵席乎。蓋是時喪變之出。權奸。敢疑不敢言之地。密進云云之說。其所云云。有不忍形言。予嚴辭斥之。而其時閭巷之間。大播訛傳之說。市肆藏閉。帽工避匿。甚至爲官吏者。認爲眞有是事。預捉匠手。則德相。時帶戶曹參判。與權奸。互相傳說。看以尋常。又於數日後入侍。肆然發口。是果何許心腸。噫。此等之言。奚爲而至哉。是固予自反處。而予之所敵體齊尊者。非臣子之國母小君乎。將心之萌。無所不至。卽此一事。固已難容於覆載間矣。及其說旣不得售。則爲謀益急。又密有所云云。而德相。以某樣道理四字。登諸章奏。夫所謂某樣者。果何指也。嗚呼。斯二人者。一則以离筵舊僚。自負翊戴之勞。一則以先正後孫。久竊山林之名。予則篤嘉乃之志。倚任旣重。推念舊之意。招徠亦勤。蓋欲休戚與同。禮貌無替。安富尊榮。保其子孫。而彼乃或爲之窩主。或爲之羽翼。表裏締結。氣焰薰灼。謂朝廷莫違於頤指。謂宸極可弄於股掌。使予倒持太阿。徒擁虛器。不奪不厭。所由來者漸矣。宗社大計。惟在於廣儲嗣一事。而自其喪變之初。渠輩敢極力沮遏。則其心所在。路人皆知。而潛圖之不足。唱說之至此。恣行無君之胸臆。顯試移國之手段。苟使其計得行。朝家豈得有今日哉。悖逆之奏。雖祕於筵席。而陰凶之跡。已露於章奏。國如有法。豈容蹔貸。而猶使之杯酒釋權。鄕里偃便。一切辜犯。置之勿問。則予所以曲保終始者。其亦至矣。豈國家少恩云乎哉。然其徒黨。內懷怨懟之心。外倡伸救之說。做出四字之註脚。謂此四字。乃所以指中殿醫藥之方。名門揀擇之擧。非有他也。夫揀擇之擧。渠輩之所力沮者。在是則其敢曰。爲是而發是語耶。醫藥之方云者。與其家事之奏。又何其相反耶。且其四字。果爲是醫藥揀擇二事也。則何憚乎明言正論。而故爲此藏頭之語法乎。雖只就原疏觀之。語脈自在。指意自綻。粗解文理者。皆可以覷破。不特此也。衛所酬酢之說。先已聞之。其疏之草本。亦出於衛所。而草本所云云。則不若今本四字之藏頭。而畢竟以四字改之。因予之挽止故也。予曾不以衛所所聞之說。草本所見之語。明諭於廷臣。使其聲罪之辭。只及於四字者。非爲渠也。特不忍發也。而渠輩乃謂外面彰露者。只此四字則猶可以漫漶。欲以千萬不近之說。疑亂一世。情狀之凶狡。吁亦甚矣。是則湖海之囚。所以自干王章。而澤徵之凶言。泓徵之急書。仁邦京來之凶謀逆節。又相繼而發矣。蓋澤徵曾前所犯。已極凶憯。而以渠日記中云云觀之。亦可見其犯上不道之心。素蓄於平日。與尙魯輩。心腸無異矣。況其語犯中壼者。尤極叵測。至於帳殿之不稱矣身而稱我。獄中之不曰國家而曰渠。實是載籍以來所未聞所未有者。又況賂結有白。共謀繼起。構虛捏無。專事詬罵。其指斥內殿之語。皆是渠輩所嘗經營。終不敢售者。而反以歸咎於寡躬。欲爲瑕疵之資。以售煽動之計。而至於泓徵事。尙何言哉。滿紙詬罵之關係寡躬者。姑捨是。以亘古今所無之窮凶絶悖之說。至及於不忍言不敢道之地。故此予所以沬血飮泣。卽日親訊。快施邦刑者也。又若仁邦。始則唱嗾妖言。誑惑人心。終則指劃天地。排布凶謀。以某爲大將。以某爲先鋒。以某爲運糧官。起兵於某地。掠某郡某營。由某路而犯闕云者。部署已定。時日有期。而其渠帥之脈絡。旣與澤賊連通。又其成事之後。所欲推尊以爲大先生者。卽德相也。若其所謂大將京來。又是澤賊妻姪。而聯結六道。嘯聚劫奪。直趨京都等節。與仁邦。如出一口。而直曰德相。方在罪中。故急於救出。如是設計納招。由此觀之。前後獄情。豈非一串貫來。而皆以德相爲根柢者乎。噫。好生惡死。人情之所同。苟非其血屬死友。孰肯爲凶逆染汚。而今則不然。天涯地角。打成一團。前茅後殿。沕然同情。根株盤結。脈絡通貫。寧爲賊徒。不欲爲國家臣子。此其故何也。如德相者。雖在無累之時。凡厥親知。無不知其蔑學沒識之玷辱旌招。而及夫事端之出。特以大家之裔。朝家不忍加辟。罪止薄竄。蓋出不足責之意也。彼遐土不識裏面之類。見德相之受罪。則自懼其竝罹。丹書臚列。便同箚着於己身。法司株連。若將延及於渠家。無論平日親切與否。擧懷此一段疑懼。此非予臆料也。湖海囚供。至發黨禍之說。雖面目素昧之間。有痛痒相關之義。於是乎眞箇不逞之徒。因其機而誑惑之恐動之。以重其疑懼之懷。疑懼之懷重。則護惜之意深。護惜之意深。則怨誹之念起。怨誹之念起。則角勝之計成矣。非不知逆節之不可漫漶。而必欲漫漶之。非不知巨魁之不容申救。而必欲伸救之。以至詬天罵日。稱兵犯闕之擧。亦皆爲之者。良以此也。噫。何其愚迷之甚也。可斥者德相而止耳。可罪者德相而止耳。其於平人。何與哉。年來位著無改。施措依舊。則朝廷之意。卽此可見。何疑何懼。而以風馬牛之不相及。亦爲困獸必鬪之擧哉。今夫百家之里。一人爲盜。人將以一人疑百家。而爲百家者。亦將自疑自懼乎。妄自疑懼而庇護其盜。以盜爲非盜也。則其可免藏盜之律乎。若能明其爲盜而黜之里中。則雖以保甲之法之嚴。吾聞捕告之有賞。而未聞隣比之有累也。故予則以爲。今之治逆。渠率之外。尙有開曉之道。誅討之中。當存參恕之念。而鎭安二字。爲第一急務。誠以此輩。罪雖犯於惡逆。而情則本於疑懼也。必欲窮其黨與。發其隱情。期於劓殄無遺。則非予之所欲聞也。然惟其變怪之層疊。未免中外之驚動。朝廷四方之表也。而氣像未見其安泰。擧措或涉於劻勷。論人則不擇語句。議事則全沒稱停。至於諸道密啓。雖非樂爲。而近日營閫之登聞者。亦或有不當疑而疑。不必啓而啓者矣。家藏讖緯。自有其律。而無怪乎遐土愚民之不知爲何書。若以故紙斷簡。隻字片語。歸之於妖言不軌之科。則豈不大可哀矜乎。外方之景像。雖不得目見。而驛騎旁午。道路騷擾。追捕間發。閭里駭懼。一人在囚而一家悲泣。一村有事而一邑恐動。卽理勢之所必然也。於斯時也。又或偵探遍於巷陌。摘發及於偶語。則大非朝家之本意。而抑恐人心波蕩。靡所底定。無益於鋤治之實。而反增其疑懼之情也。肆予罄論亂逆之源委。仍敷鎭安之至意。咨爾大小臣工。必以向所稱開曉之道。參恕之念。各自銘佩。競相勉勵。誘掖於未染之前。酌量於已犯之後。雖使隄防不弛。勿令坑阱或廣。寧失不經。惟務咸新。爲方伯者。亦宜廣布德意。期變汙俗。雖有小醜殘孽。自爾現露者。如非關係甚重。呼吸可虞。不須事事上聞。自本營。隨其輕重。或諭或治。由內及外。壹是皆以鎭安爲主。以體予苦心。以輔予惠澤。無使予。有其言而無其實。有其志而無其效也。嗚呼。臨御六載。治敎不立。遷善者未聞。而罹辟者日衆。無望空圄之化。徒煩下車之泣。予於是。重爲之慙歎。若夫明正德相之罪。打破窩藏之地。使亂本絶而民志定。亦一道也。而不此之爲。意固有在。仁邦招出之後。衆論難遏。雖不得不逮捕。而繫囚累日。終不親問者。亦恐其納供之際。或有指擬。使予聞不欲聞之語。當不忍當之事故耳。今日廷臣。果能諒予之心乎。就其渠魁。先施邦刑。自餘株連。竝姑減死。噫。今此處分。諸議必以爲太寬。而非但予之本意如前所云云。値玆大慶之日。宜有非常之澤。故月初疎決時。雖在丹書之類。亦多施曠蕩之澤。何獨於此輩。不然乎。有罪者懷恩而改圖。無罪者。釋疑而安心。咸囿新化。同此慶喜。則非但渠輩之幸。卽國家之幸。故玆諭示。咸須聞知。讀訖。命善曰。一見綸音之後。德相逆節。中外臣庶。擧皆洞知矣。福源曰。亂逆眞贓。從玆畢露矣。上曰。煥億究問時。袖草往來之說。誤爲發問矣。熤曰。若盡其說則言甚張皇。故只就肯綮以問矣。上曰。前後下敎。非爲德相。而亂逆之名。出於其家。故予嘗嗟惜者也。又命讀崇儒重道綸音。王若曰。崇儒重道四字。卽我朝家法。列聖相承。化理休明。而罔不以此爲先務。旌招之禮。不絶於巖阿。莪育之方。恒軫於學校。是故名賢輩出。德業彬蔚。上而膺朝家之禮遇。下以爲國人之矜式。成己利物。風行俗易。正學明而邪說熄。節義崇而亂民戢。四百年國勢之鞏固。寔有賴焉。多士以寧之休。夫豈多讓於成周也哉。予雖否德。亦知儒術之汚隆。實關國家之盛衰。思得賢者而共理。意則勤矣。德相。以先正之孫。竊儒者之名。故朱紫莫辨。干旄誤加。畢竟狼狽。無復餘地。可勝歎哉。槪當初招徠之意。爲是賢裔。而旣未燭其欺盜之實。則冀或有一分利益矣。及其趨朝之後。椎魯鄙悖之狀。和盤托出。言之可羞。而勢利是趨。權奸是結。表裏和應。自陷大戾。方其蝨附豕躅。唾罵四起。自好之士。恥與共立。觀於故參判金亮行之決退。可知也。噫。孰謂崇儒之擧。反爲害道之歸也。德相之罪名益彰。懲討方嚴。故參判已不在世。而林下之士。又不免零落。則士乏宗匠。人染凶論。餘孽跳踉。愈出愈奇。世道之憂。已無可言。而近日凶賊。大抵多挾符讖。以惑民心。夫符讖之說。全屬妖誕。王法之所必禁也。粤在太宗朝。廷臣有以寶符有驗爲言者。聖祖深斥其非。至有卿等。皆儒者。論說何爲至此之敎。自是以後。儒敎日興而左道日熄。絶然無聞者久矣。而今忽肆行。何也。是豈非陽消則陰長。此衰則彼盛故耶。其機甚微。其流其大。若不汲汲救正。直恐斯文漸喪。妖訛胥動。而國不能爲國也。藏讖有律。惑衆有刑。而禁之於其末。不若救之於其本。則崇儒重道。尤是今日之所急也。噫。假托程學而陸棠作賊。系出魏公而胄亂國。彼德相雖出。在儒者何關。在先正何累。尊尙扶植之道。宜及此時。不容少忽。故此申諭。明示予意。而近來抄選。在旌招之列者絶罕。豈曰無其人哉。十室之邑。必有忠信。焉可誣一世也。另飭選曹。甄拔問學之士。仍令各道方伯。薦進經明行修者。隨卽收用。外此凡係振作士氣。培養人才之方。廟堂三司之臣。亦各留心講究以聞。以副予衛正闢邪之意也。仍傳曰。逖矣關西。距京夐越。尙無怪乎。土俗之貿貿。至若湖西海西。皆是先正俎豆之鄕也。杖屨之所也。不幸近日。承訛襲訛。因疑傳疑。未見有衛正闢邪之效。職由予忝位君師。敎未下孚之致。豈道內一二人士之罪也。予方反省歉歎。倘使先正在世。世道胡至於此。此時曠世之感。尤不容已。西原華陽書院。海州石潭書院。遣閣臣致祭。西原則獨享宋文正。而海州則趙文正李文純成文簡金文元宋文正五先正。與李文成配食云。祭文各當親撰以下矣。適値歲首。宣此十行。予意竊以爲目下要務。莫大於是故也。上曰。今此綸音。修明先王之敎。尊尙儒術之意。而大抵陳善閉邪。最爲要道。所謂邪者。如右袒德相之類也。第念近來。罕設科試。故不得鉗盡英雄。致有異議之橫流。當今急務。惟在培養儒術。排擊左道。而銓家取人。亦不遵此規。視若文具。今玆綸音頒下之後。使中外咸知此意。則好矣。命善曰。聖敎誠然矣。上曰。德相初筵。專失登對之體。此等人物。自有山林以來所未有也。命善曰。如此人。不可以儒術責之矣。福源曰。所下綸音。不是一時救弊之政。而卽爲國之大本。先王之治道。必於歲初。頒示中外好矣。熤曰。王者實政。無過於此。廣選讀書之士。時賜諮諏焉。上曰。培養儒術。卽我家傳法。而四百年維持者。專由此道矣。熤曰。自古維持之道。不出於彝倫法則矣。上曰。朝廷之上。若有眞箇經術之士。則初不出德相事矣。命善曰。然矣。上曰。儒者之出世與否。惟在予誠之如何。而卿等。亦爲留念。可也。命善曰。聖敎至此。臣等敢不對揚乎。福源曰。經明行修之人。猝難求得矣。熤曰。外面稱以經學。則世易見欺矣。上曰。朝廷。卽四方之表準。而澤白之凶疏。出於求言之際。言念及此。還欲無言。大抵第一急務。尊尙經術之士。次則廣開來諫之道。而惟予誠淺。尙未聞善言。實是自反處矣。所恃者卿等。卿等必相交勉。董飭三司之臣。可也。熤曰。崇儒術來言路。卽有國之大政。而今承此敎。臣等不勝欽歎矣。命善曰。三司諸臣。今登筵席。畢陳嘉猷。好矣。上曰。陳一善言。裨益予躬。則不勝幸甚矣。熤曰。善無大小。言無淺深。惟今日陳達之責。專在三司矣。上曰。雖空言。猶勝於無矣。命善曰。誠如聖敎矣。上曰。所下綸音。自校書館。反謄眞諺。開印廣布。可也。命善曰。聖敎好矣。上曰。向時春坊。餘者無幾。說書中只有崔光璧一人矣。命善曰。聖敎誠然。舊時宮僚。只餘此人。而尙未陞資。極爲沈屈。今加一資則嶺外諸人。亦當聳動矣。上曰。崔光璧。誰也。璹曰。崔俔之孫矣。命書傳敎曰。日前見之。欲爲下敎而未果矣。宮官中尙在三司者。只是此一人。況以嶺人。上來絶罕。其宜及今陞用。前掌令崔光璧。敦寧都正除授。使之待明朝謝恩後入侍。命善曰。向來譴罷之禁堂。幾皆敍用。而獨鄭一祥。尙在罷散中。宜有一體處分。故敢達矣。上曰。敍用。還差備堂。可也。命善曰。左參贊李命植。行副司直趙時俊。亦爲還差備堂。何如。上曰。依爲之。出擧條命大臣先退。命書傳敎曰。當此邦慶無前。霈澤旁流之時。死罪以下。皆蒙宥釋。而至於此輩。非不知其中。有不識裏面者焉。有無知妄犯者焉。特以事未出場之故。待結末酌處之意。疎決傳敎中。已有及之者。今則巨魁旣誅。鞫案收殺。除非故犯之跡。十分昭著。則付之不識無知之科。更責滌舊維新之效。不害爲遇喜同慶之政。島配罪人申炡李宗弼金聖欽。定配罪人申延祖申榮祖高鎭海延德潤等七名。或已遲晩。或是主謀。竝仍。定配罪人申宗賢閔陽復等二名。量移。島配罪人李奎景崔潭朴宗性權裕等四名出陸。減等定配罪人康德耆奴芿金等二名。減等島配罪人李逢源。嚴刑一次放送。定配罪人安如岳李寅楗李渭老宋煥丙李敬載朴漢欽朱重述金膺慶宋國相李吉運宋載垕韓性憲朴師燮張翊洙方台耉禹德夏方得規等十七名。俱係參通或贐問之罪。而所謂不識無知云者。政爲此輩而然。竝放送。此傳敎。令該曹。卽爲撥馬行會於該道監司處。放送諸罪人等。竝卽上營。以此傳敎。分付。待綸音頒下。各給一本放送。命退。承史以次退出。